arnastofnun/IGC-2024 huggingface dataset:
Bíómyndakvótarnir

Frakkar og Kanadamenn hafa unnið sigur á Bandaríkjunum í Unesco, menntastofnun Sameinuðu þjóðanna. Tillaga þeirra um menningarlega fjölbreytni heimsins og verndun tungumála og menningarhefða gegn Hollywood náði fram að ganga gegn atkvæðum Bandaríkjanna og Ísraels. Tillagan heimilar ríkjum að styrkja eigin menningarframleiðslu og skammta aðgang að erlendu efni, til dæmis bandarísku sjónvarpi og bíómyndum. Bandaríkin lögðu fram 28 tillögur til breytingar, en þær voru allar felldar. Talið er, að þessi útkoma sé til þess fallin að einangra Bandaríkin enn frekar í Unesco.
Fjölmenningin

Félagslegur rétttrúnaður á Íslandi felur meðal margs annars í sér, að hér skuli vera fjölmenningarþjóðfélag. Eins og annar rétttrúnaður er þetta hugmyndafræði, sem ekki er studd pólitískum ákvörðunum á borð við, að nýbúar fái fría kennslu í íslenzku. Því miður má ekki tala um það, sem mestu máli skiptir, að nýbúar fallist á hornsteina þjóðfélagsins. Meðal þeirra er, að heiðursglæpir séu ekki viðurkenndir, slæður múslimskra kvenna séu ekki viðurkenndar og að leyfilegt sé að móðga Múhameð spámann eins og Jesú. Það er ekki fasismi, að segja fjölmenninguna enda, þar sem lýðræðið byrjar.
Jólahlaðborðin

Nú er Airwaves búið og síðustu útlendingarnir farnir. Eftir standa auð veitingahús borgarinnar, því að Íslendingar eru tregir til að fara út að borða, án þess að boðið sé upp á tómatsósu og sinnep. Gamalreynd aðferð veitingamanna við að bæta stöðuna er að bjóða á þessum tíma upp á jólahlaðborð, þar sem Íslendingar geta étið á sig gat fyrir fast verð. Eftir mánaðamótin verður leitun að hefðbundnu veitingahúsi, sem býður eitthvað annað en jólahlaðborð. Þangað flykkjast klúbbar og starfsbræður. Því er fyrirkvíðanlegur tími framundan hjá þeim, sem telja sig eiga betra skilið í mat.
Einkalífið

Það er sérstakt áhugamál dólga af ýmsu tagi að víkka hugtak einkalífsins og láta það ná yfir opinber mál, þar á meðal hneyksli. Þannig telur utanríkisráðuneytið, að útgáfa þess á diplómatapössum sé einkamál viðkomandi gæludýra. Stefnan nýtur stuðnings Persónuverndar, sem eindregið stefnir að minna gegnsæi í þjóðfélaginu og um leið að minna lýðræði. Þessi einkalífsstefna er líka stutt af blaðamannafélaginu, sem hefur sér siðanefnd, er leggur alla áherzlu á, að allir séu góðir við alla og að enginn verði sár af fréttum, en kærir sig kollótta um, hvort fjölmiðlar segi rétt frá.
Lággjaldaflugið

Gott er, að Iceland Express fari úr sæng Flugleiða. Það kann ekki góðri lukku að stýra, að lággjaldaflugfélag sé í slagtogi með hefðbundnu flugfélagi, sem rekur flug á sömu leiðum. Um þetta gilda markaðslögmálin. Slagtogið eykur fáokun og þrýstir lágum fargjöldum upp. Þannig reyndi BA að reka Go og seldi það síðan til Easyjet, þar sem það átti heima. Nú er Iceland Express til sölu og fær vonandi góðan kaupanda, því ekki er gott að treysta á, að erlend flugfélög af slíku tagi hafi þolinmæði til að halda úti Íslandsflugi til Kaupmannahafnar og London tvisvar á hverjum degi.
Dómgreindarskertir ráðherrar

ÞORGERÐUR Katrín Gunnarsdóttir og Árni Mathiesen ráðherrar slettu 150 milljónum króna í víkingasetur í Reykjanesbæ, þótt slíkt setur sé á fullu í Hafnarfirði, einkarekið. Nær hefði verið að efla víkingaferðaþjónustu í Hafnarfirði.

ÞETTA KALLAR á fjárfestingu einkaaðila í Reykjanesbæ í samkeppni við fjárfestinguna í Hafnarfirði og rýrir verðgildi fjárfestingarinnar á síðari staðnum. Ráðherrarnir eru að nota ríkið til að trufla gangverk einkaframtaksins.

ÞEGAR ÞORGERÐUR Katrín kemur með tíu þumalputta og fjögur handabök inn á markaðinn, er það auðvitað ekki frjálshyggja og ekki heldur markaðshyggja. Það er gamla ríkisforsjáin, sem Sjálfstæðisflokkurinn hefur raunar rekið frá ómunatíð.

EF RÍKIÐ HEFUR ráð á að sletta 150 milljónum í víkingaþátt ferðaþjónustunnar, áttu peningarnir auðvitað að fara á þann stað, sem kominn var fyrir löngu í gang, í Hafnarfjörð. Þar eiga að koma innviðir, sem einkaframtakið ræður illa við.

SJÁLFSTÆÐISFLOKKURINN hefur margsannað, að hann er ekki flokkur einstaklingsframtaks, heldur flokkur embættismanna, sem taka ríkisforsjá fram yfir einkaframtak. Afskipti ráðherranna eru skýrt dæmi um þennan hornstein flokksins.

ERFITT ER AÐ flokka þessa stefnu flokksins. Hún er ekki beinlínis kommúnismi og ekki heldur beinlínis fasismi, þótt hún fari nálægt hvoru tveggja. Þetta er sérstök ríkisdýrkun, sem hefur verið einkenni yfirstéttar landsins um aldabil.

HITT ER SVO athugunarefni, hvort ríkisdýrkunin sé ekki í þessu máli blönduð dómgreindarskorti. En kannski gleyma Hafnfirðingar fljótt kveðjunni frá ráðherrunum. Það væri Hafnarfjarðarbrandari.

DV
Leynilegir diplómatar

DIPLÓMATAPASSAR eru ekki leyndó hér á landi, af því að biskupinn yfir Íslandi og aðstoðarmaður forsætisráðherra hafi slíka passa. Utanríkisráðuneytið og útlendingaeftirlitið væru ekki í keng út af málinu, ef eingöngu slíkir menn hefðu sloppið gegnum nálarauga skilgreiningar á diplómötum.

ÖNNUR ÁSTÆÐA er fyrir því, að utanríkisráðuneytið lofaði fyrst og neitaði svo að afhenda DV lista yfir fólk, sem hefur annað hvort diplómatapassa eða þjónustuvegabréf. Það er sama ástæðan og er fyrir því, að utanríkisráðuneytið og útlendingaeftirlitið vísa hvort um sig á hitt í málinu.

Í UNDANBRÖGÐUM ráðuneytisins er vísað til þess, að það höggvi nærri einkamálum fólks að upplýsa, hvort það hafi diplómatapassa. Af öllum langsóttum túlkunum á einkalífi fólks, þar með töldum túlkunum Persónuverndar, er þetta lengst sótti skilningurinn á mikilli viðáttu einkalífsins.

KENGUR RÁÐUNEYTISINS stafar af, að óviðkomandi einstaklingar hafa fengið diplómatapassa, pólitísk gæludýr úti í bæ, sem telja henta sér að hafa slíka passa, ef þeir lenda í erfiðleikum í útlöndum. Málið er viðkvæmt, af því að á listanum eru nöfn, sem eiga ekkert efnislegt erindi á hann.

DV HEFUR KÆRT neitun utanríkisráðuneytisins til úrskurðarnefndar upplýsingalaga. Sú nefnd veltir því nú fyrir sér, hvort útgáfa diplómatapassa til óviðkomandi aðila sé einkamál þeirra, eða hvort það sé opinbert mál, sem varði opinberar stofnanir og samskipti Íslands við erlend ríki.

SVONA ER ÍSLAND í dag, í árslok 2005. Löngu eftir að fundið var upp lýðræði og gegnsæi í pólitík, þurfa opinberir aðilar að velta því fyrir sér, hvort utanríkispólitískt mál sé einkamál gæludýra úti í bæ.

DV
Höfuðflokkur hræsninnar

Sannanlega löngu fyrir daga Baugs var ég sannfærður um, að eitthvað mikið væri athugavert við Sjálfstæðisflokkinn, allt frá áherzlu hans á slagorð frá Benito Mussolini gamla: “Stétt með stétt”, yfir í stuðning hans við harða fáokun kolkrabbans og Sambandsins á viðskiptalífi þjóðarinnar.

Flokkurinn fékk ekki óbeit á auðhringjum fyrr en Hagkaup og Baugur höfðu gert heildsala óþarfa í þjóðfélaginu með því að keyra niður verð frá birgjum og semja beint við framleiðendur. Það var hrun gæludýra flokksins, sem æ síðan hefur valdið hatri flokksins á Baugi og forverum hans.

Flokkurinn hefur aldrei verið þar sem hann er séður. Á sama tíma og hann ályktar á landsþingi um að skipa þurfi enn eina nefndina um að leysa vandamál fjölskyldna er hann að skera niður útgjöld hins opinbera til barnaverndar. Flokkurinn hefur ætíð verið flokkur hræsninnar númer eitt á Íslandi.

Dæmigert fyrir flokkinn er, að forustumenn hans fjölyrða um, hversu kristnir þeir séu. Ef fylgið bilar meira en orðið er, munu þeir líka vefja um sig þjóðfánanum. Alltaf er hræsnin handhæg flokki, sem hvergi er hægt að staðsetja í raun, en gerir þó oftast öfugt við það, sem stendur í stefnuskránni.

Áratugum saman hefur Sjálfstæðisflokkurinn stjórnað þjóðinni, einkum í helmingaskiptum við atvinnumiðlun að nafni Framsóknarflokkurinn. Sjálfstæðisflokkurinn hefur verið duglegri en samstarfsaðilinn við að raða gæludýrum á ríkisjötu embættismanna, alls 58 kvígildum í tíð Davíðs.

Flokkurinn var svo mikið á móti samkeppni í olíuverzlun, að aðgerðir Samkeppnisstofnunar gegn samráði olíufélaganna leiddu til þess, að forstjóri hennar var rekinn og stofnunin lögð niður. Flokkurinn hindrar enn, að olíusamráðsmönnunum verði stungið inn, enda eru þeir höfuðsmenn í kolkrabbanum.

Flokkurinn er fullur af þverstæðum. Hann segist vera fylgjandi viðskiptafrelsi, jafnvel frjálshyggju, en berst samt af hörku fyrir takmörkun á eignarhaldi fjölmiðla. Hann er andvígur gegnsæi, neitar að sýna almenningi bókhald sitt og leynir þar með þætti auðhringjanna í rekstri sínum.

Flokkurinn er háll sem áll. Hann þykist vilja opið þjóðfélag og vera andvígur hringamyndun, en vill samt halda lokuðu bókhaldi. Hann stundar hvorki frjálslyndi né frjálshyggju.

DV
Gamalt fólk mætir afgangi

GÍSLI Sigurbentsson dó einn og yfirgefinn í Bjarnaborg og hafði verið látinn í tvær vikur, þegar menn áttuðu sig. Eins og svo margt gamalt fólk var hann utanveltu í þjóðfélaginu, vingjarnlegur maður, sem átti ekki ættingja á svæðinu.

GAMALT fólk er afgangur í þjóðfélaginu. Á Sólvangi eru sums staðar 20 sentimetrar milli rúma. Þangað kemur fólk úr íbúðum og húsum og fær bara til ráðstöfunar rúm og hillu. Við erum langt frá því markmiði, að hver hafi sitt herbergi.

EFTIR áratug verður ástandið betra. Þá verður þorri fólks búinn að safna sér bærilegum ellilaunum í lífeyrissjóði. Nú eru margir, sem verða að láta sér nægja ellistyrkinn frá ríkinu, sem dugir alls ekki fyrir neinu sjálfstæði í lífinu.

ALLIR þurfa reisn, líka gamla fólkið. Það á ekki að búa við eina hillu undir eigur sínar í sambýli eða að þurfa að deyja í einsemd í eyðimörk borgar, sem vill verða heimsborg og hefur hvorki pláss né tíma fyrir fólk frá liðinni öld.

VIÐ ERUM nógu rík til að brúa bilið fyrir fólk, sem ekki hefur safnað í sjóði eða á erfitt með að nálgast hjálp, sem stendur til boða. Við erum líka nógu fá til að samþykkja, að hver einstaklingur komi okkur við, þótt hann sé utangátta.

HRÆSNIN stjórnar samt gerðum okkar og stjórnmálaflokkanna. Fínir herrar semja ályktanir um skipun velferðarnefnda og fara síðan og rækta ágirndina, sem er orðin sú dauðasynd, sem við ræktum hvað ákafast í hagkerfi hins villta vesturs.

DV
Múslimar á hálum ís

Múslimar og sendiherrar íslamskra ríkja í Danmörku eru reiðir skopmyndum af Múhameð spámanni í Jyllandsposten, heimta viðbrögð forsætisráðuneytisins og afsökunarbeiðni dagblaðsins. Múslimar kvarta líka um bann Frakka og fleiri ríkja við kvenslæðum, sem á Vesturlöndum eru óbein tákn um undirgefni kvenna. Múslimar eru með þessu komnir út á hálan ís. Ef þeir vilja búa á Vesturlöndum verða þeir að sætta sig við vestræna siði og vestrænt réttarfar, sem leyfir móðgun við guðdóminn og bannar kvenhatur. Ef þeir geta ekki sætt sig við slíkt eiga þeir að flytja aftur í heimahagana.
Keflavíkurvöllur

Samningar Bandaríkjanna og Íslands um skiptingu kostnaðar við Keflavíkurflugvöll hafa siglt í strand. Svo mikið ber á milli, að samninganefnd Íslands treysti sér ekki til að ræða bandarískar tillögur og neitaði að mæta á fund. Það er gott, að embættismenn vorir séu harðir í horn að taka. Á endanum er þó ekki til nema ein lausn á þessu máli. Hún verður að hafa tvennt í huga. Annars vegar hefur hernaðarlegt gildi vallarins horfið. Hins vegar er sanngjarnt að hvert ríki borgi sinn kostnað. Það getur aldrei gengið til lengdar, að við getum sníkt hluta rekstrarkostnaðarins af öðru ríki.
25% þak á eign

Sjálfstæðisflokkurinn hefur rofið sátt þingflokka um 25% þak á eignaraðild fjölmiðla. Í kjölfar herskárrar ræðu greifans á landsfundi flokksins hafa nýr formaður og varaformaður heimtað lækkað hámark. Mikill hvellur varð á Alþingi út af þessari stefnubreytingu. Hins vegar er ekki ljóst, hver er töfraprósentan, sem að mati þjóðfélagsins á að vera bezt fyrir notendur fjölmiðlanna. Verða þeir betri vegna sértækra laga um eignarhald, verða þeir beztir við 25% eða við aðra tölu? Allt eru þetta tölur, sem dylja þá staðreynd, að gæði fjölmiðlunar fara ekki eftir prósentureikningi pólitíkusa.
Verðbólgan er víst 10%

ÞAÐ ER RANGT, sem fræðimenn og fjölmiðlar segja, að verðbólgan sé 4%. Það er rangt, ef litið er til þriggja síðustu mánaða. Þá er verðbólgan 10%, en ekki 4%. Lága talan finnst með því að reikna heilt ár aftur í tímann.

Í FLESTUM vestrænum löndum færi allt á hvolf, ef þriggja mánaða verðbólgustig næmi 10%. Ekki hér. Seðlabankinn reynir að vísu að andæfa með sífellt hækkuðum stýrivöxtum, en hættir því sennilega, þegar Davíð Oddsson tekur stjórnina.

RÍKISSTJÓRNIN talar bara um velmegun og þenslu. Víst er rétt, að fullur gangur er á þjóðfélaginu, meðal annars vegna framkvæmda við orkuver og álver. Skuggahliðin á þessum árangri er, að verðbólgan hefur farið úr skorðum.

GÓÐ ER SÚ hagstjórn talin, sem heldur verðbólgu innan við 2% á heilu ári. 10% verðbólga er himinhátt yfir þeirri góðu hagstjórn. Hún sýnir úfinn haus sinn á greiðsluseðlum húsnæðislána, þar sem vextir hækka og höfuðstóllinn hækkar.

ÖNNUR MYNDBIRTING verðbólgunnar er, að kjarasamningar verða lausir um áramótin, af því að ríkisstjórnin hefur ekki staðið við sinn þátt, hefur leyft verðbólgunni að fara af stað í skjóli þess, að atvinnuástand sé gott.

FÓLK Á MIÐJUM aldri man eftir verðbólgunni, sem skekkti allt verðskyn fyrir nokkrum áratugum. Það var vondur tími, sem fæstir vilja kalla yfir sig aftur. Þess vegna verður ríkisstjórnin að grípa þegar í taumana á verðbólgunni.

jonas@dv.is

DV
Sjálfstæðisflokkurinn á 58% spillingarinnar

SJÁLFSTÆÐISFLOKKURINN er capo spillingar í mannaráðningum hér á landi, ekki Framsóknarflokkurinn. Samkvæmt úttekt DV í gær eru 58 af 100 kvígildum flokkanna sjálfstæðismenn og aðeins 23 framsóknarmenn. Heilir 19 voru samfylkingarmenn eða úr forveraflokkum hennar. DV birti myndir af öllum 100.

MIKILL MEIRIHLUTI allra ráðninga fólks í opinber embætti er spilltur. Flokkarnir líta á aðstöðu sína í ríkisstjórn og borgarstjórn sem herfang. Framsóknarflokkurinn er svo frægur af þessu, að hann hefur verið kallaður Vinnumiðlun, en sú nafngift á raunar betur við Sjálfstæðisflokkinn.

SJÁLFSTÆÐISFLOKKURINN fjölyrðir flokka mest um, að ríkisrekstur sé ekki eins hagkvæmur og einkarekstur, en á sjálfur mesta sök á að velja óhæfa menn, sem gera ríkisrekstur ónýtan. Flokkurinn er meira að segja að gera sjálfan Hæstarétt að griðastað fyrir undirmálsmenn.

ENN MERKILEGRA ER, að fjöldi kjósenda styður þessa spillingu flokkanna með atkvæði sínu. Fólk er sátt við, að atkvæði sitt sé notað til að setja flokksjálka í embætti, sem betur hæfa fagmanni. Næst verður Sturla Böðvarsson gerður að vegamálastjóra, þótt þar hafi áður verið röð verkfræðinga.

MANNARÁÐNINGAR eru annar svartasti bletturinn á íslenzkri pólitík. Hinn svarti bletturinn er, að sumir flokkar, með Sjálfstæðisflokkinn í broddi fylkingar, neita að veita nokkra innsýn í fjármál sín og í stuðning fjársterkra fyrirtækja. Gegnsæi er eitur í beinum flokks allra stétta.

KÓNGUR ÍSLENZKRAR spillingar er fráfarandi formaður Sjálfstæðisflokksins, sem lét skipa algerlega óhæfan frænda sinn í Hæstarétt og skipaði að lokum sjálfan sig í embætti seðlabankastjóra, svo að hann þyrfti ekki að lifa af heillar milljón króna eftirlaunum, sem hann hafði áður útvegað sér.

jonas@dv.is

DV
Stríðsglæpir Japana

Öfugt við Þýzkaland hafa Japan og Austurríki ekki gert upp fortíð sína. Forsætisráðherra Japans er enn í árlegum ferðum til Jasukuni musterisins, til að heiðra minningu japanskra glæpamanna úr stríðinu. 200 japanskir þingmenn hafa gert slíkt hið sama á þessu ári. Þótt Japan sé orðið ríkt land, sem oft er talið með vestrinu, hafa Japanir ekkert lært og engu gleymt. Þeir eru einir mestu rasistar í heiminum um þessar mundir, hata útlendinga almennt. Ég man enn eftir leiðsögumanni í Kyoto, sem gargaði á viðskiptavini sína eins og þeir væru stríðsfangar í útrýmingarbúðum gömlu daganna.
Hverjir eru fasistar?

Robert Mugabe í Zimbabve er ekki fínn pappír, einn af ógeðfelldari einræðisherrum þriðja heimsins. Samt hefur hann rétt fyrir sér, þegar hann kallar George W. Bush og Tony Blair fasista og alþjóðlega hryðjuverkamenn. Einnig þegar hann segir fátækt þriðja heimsins vera vesturlöndum að kenna. Bush og Blair eru sannanlega ofbeldishneigðir í utanríkismálum, samanber Írak. Vesturlönd skrúfa fyrir innflutning landbúnaðarafurða frá þriðja heiminum, en heimta tollfrelsi fyrir sínar vörur í þriðja heiminum. Hræsnin er sameiningartákn vesturlanda í samskiptum við umheiminn.
Aukinn heimsfriður

Þrátt fyrir fréttir af stríði og hörmungum er friðsamlegra í heiminum um þessar mundir en oftast áður. Samkvæmt tölum Sameinuðu þjóðanna hafa vopnuð átök minnkað um 40% frá lokum kalda stríðsins. Auðvitað þakka þær og friðargæzluliði sínu þessa breytingu og má það satt vera. Hryðjuverk eru eina tegund vopnaðra átaka, sem vex um þessar mundir, en drepur þó innan við þúsund manns á ári hverju að meðaltali, meðan hefðbundin átök drepa tugþúsundir árlega. Samkvæmt skýrslu Sameinuðu þjóðanna hefur ekki verið sérstök ástæða til svartsýni á heimsfriðinn eftir að kalda stríðinu lauk.
Nota svarthol fyrir gagnagrunn

ÉG ÁTTI UM TÍMA samskipti við Landmælingar Íslands, af því að ég var einn þeirra, sem höfðu tekið ferilpunkta reiðleiða um óbyggðir inn á GPS-tæki.

SLÍKAR PUNKTARAÐIR henta vel til að finna hlið á girðingum og vöð á ám, auk þess sem tækin eru kompásar og kort, svo að ég veit, hvar ég er staddur í svartaþoku og hvert ég er að fara.

MARGIR ÁHUGAMENN, einkum jeppamenn og vélsleðamenn, hafa raðir ferilpunkta eða leiðarpunkta á heimasíðum sínum. Aðrir geta hlaðið þessum töflum inn í GPS-tæki sín og séð leiðir og staði á skjánum um leið og þeir eru að ferðast.

LANDMÆLINGARNAR vildu vera með í þróuninni og opnuðu heimasíðu með reiðleiðum. Ég og ýmsir fleiri voru fengnir til að skila inn röðum ferilpunkta. Lítill hluti þeirra rataði á vefkort Landmælinganna.

SÁ GALLI ER Á gagnagrunni Landmælinganna, að hann er sá eini í heiminum, sem tekur bara inn punktaraðir, en getur ekki skilað þeim út aftur. Hann er eins konar svarthol, sem gleypir allt, en skilar engu.

ÞESS VEGNA GETA hestamenn ekki notað vefkort Landmælinganna til að hlaða punktaröðum reiðleiða inn á GPS-tæki, þegar þeir undirbúa ferðalög. Landmælingarnar bjóða ekki heldur neinar punktatöflur í staðinn.

HANDARBAKAVINNUBRÖGÐ Landmælinga Íslands eru dæmigerð fyrir opinberan rekstur. Ráðamenn einkafyrirtæks hefðu örugglega áttað sig á, að ekki er gott að nota danskt svarthol fyrir gagnagrunn.

DV
Hvað þurfa menn að vita?

Hæstiréttur Þýzkalands hefur úrskurðað, að tilgangur fjölmiðla sé sá einn að vera til. Það sé jafngott, að fjölmiðlar skemmti fólki og segi persónulegar fréttir og að þeir hafi einhver sérstök markmið með útgáfunni. Hæstiréttur Þýzkalands hvílir á grundvelli frjálslyndrar lífsskoðunar.

Hæstarétti Þýzkalands mundi finnast einkennilegt, að talið væri gott, að fjölmiðlar hefðu sérstök hlutverk á borð við, að láta satt kyrrt liggja, af því að birting gæti sært einhvern. Honum mundi finnast einkennilegt að spyrja fjölmiðla, hvort nauðsyn hafi borið til myndbirtingar.

Frjálslynd viðhorf sköpuðu hugmyndir um lýðræði á nítjándu öld. Þau gera ráð fyrir, að gegnsæi sé meiri hornsteinn lýðræðis heldur en frjálsar kosningar. Það er nefnilega ekki lýðræði í Egyptalandi, þótt þar séu frjálsar kosningar, því að þar er ekki gegnsæi, sem er sjálfur lykillinn að lýðræði.

Hér á landi ramba menn hins vegar milli sósíalfasisma og félagslegs rétttrúnaðar. Siðanefnd blaðamanna er hluti af þessari lífsstefnu og telur engu máli skipta, hvort satt og rétt sé sagt frá í fjölmiðlum. Hún miðar eingöngu við, hvort einhver segist vera særður og úrskurðar í samræmi við það.

Fjölmiðlar eru ekki hluti af ríkiskerfinu, til dæmis ekki hluti af dómstólum. Nafn- og myndbirting er ekki hluti af dómi. Fjölmiðlar eiga ekki að ákveða að þegja fréttir eða þegja hluta af fréttum vegna meintra sárinda úti í bæ, því að í slíku hlýtur alltaf að felast spillt umburðarlyndi.

Fjölmiðill spyr ekki sjálfan sig: Var nauðsynlegt að birta þessa mynd? Fjölmiðill spyr ekki sjálfan sig: Mátti ekki satt kyrrt liggja? Fjölmiðill telur sig ekki vera slíkan hliðvörð. Það er hlutverk lesandans, hlustandans eða áhorfandans að meta, hvort málið eigi erindi við sig.

Blaðamaður hlýtur að vinna eftir skólabókinni: Hver gerði hvað, hvar, hvenær, hvernig, hvers vegna og hvað svo. Ef hann strikar yfir fyrsta liðinn af tillitssemi við einhvern, þá rambar hann strax yfir í spillt umburðarlyndi og hræsni, sem einkennt hafa félagslegan rétttrúnað hér á landi.

Kenningin um, að takmarka eigi upplýsingar við það eitt, sem ritstjóri eða einhver annar telur vera notendum nauðsynlegt, á ekki nokkurt erindi til fjölmiðla í lýðræðisþjóðfélagi.

DV
Skortur á tæknifólki

Samkvæmt evrópskri rannsókn er vaxandi skortur á fólki, sem kann til verka í símatækni, fartölvutækni og öryggistækni. Í Bretlandi einu mun skorturinn nema 40.000 manns. Allt eru þetta tiltölulega vel borguð störf. Á sama tíma er Þýzkaland að reyna að ná til landsins indverskum tölvumönnum með því að bjóða þeim hraðferð í ríkisborgararétt og önnur fríðindi. Hvað er svo Ísland að gera? Það er að reyna að varðveita störf við fiskvinnslu, búa til störf við stóriðju og bjarga Slippstöðinni, fyrir utan það stóra milljarðaverkefni á hverju ári að viðhalda atvinnu í hefðbundnum landbúnaði.
Auglýst eftir njósnurum

Liðinn er sú tíð, er brezka leyniþjónustan þóttist ekki vera til og skrifaðar voru bækur um James Bond og George Smiley. Á fimmtudag var opnuð vefsíða MI6, þar sem fólki var gefinn kostur á að sækja um vinnu. Þarna geta menn óskað eftir að komast að sem agentar, Bondar og rannsóknamenn. Beðið er um kunnáttu í spönsku, frönsku, arabísku, kínversku og rússnesku. Við fáum að vita, að bossinn heiti Sir Mansfield Smith Cumming. Ekki er áskilin menntun í einkaskólum og í Oxford og Cambridge, eins og Kim Philby og Guy Burgess á sínum rómantískari tíma. Slóðin er (www.mi6.gov.uk).
Nýr og betri flótti

Apple gaf okkur iPod, svo að við þurfum ekki lengur að þola hina óbærilega háværu þögn heimsins. Nú hefur Apple gefið okkur tækni fyrir sjónvarpsþætti á iPod, svo að við þurfum ekki lengur að þola útsýnið. Nýja tækið hefur rúmlega 6 sm skjá og getur hlaðið niður “Desperate Housewives” fyrir tæpa tvo dollara eða 150 krónur. Ætlunin er, að fólk noti tækið til að sjá þætti úr sjónvarpi fremur en bíómyndir. Vonandi leiðir þessi tækni ekki til árekstra í umferðinni, en sætt er til þess að vita, að veruleikafirring okkar getur orðið fullkomin. Við þurfum hvorki að heyra né að sjá umhverfið.
Forkláraðir koma af fundi

LANDSFUNDUR Sjálfstæðisflokksins er viðurkenndur performans, einnig af andstæðingum flokksins. Þetta er ekki bara samfellt halelúja, þótt öll umgerðin kalli á hópefli af tagi fjölmennra safnaða í Bandaríkjunum. Inn á milli er fólk að reyna að koma sjónarmiðum sínum á framfæri.

ÞANNIG TÓKST að fá landsfundinn til að styðja bílastyrki handa öldruðum og öryrkjum, sem ríkisstjórnin hafði ákveðið að leggja niður. Það er í landsfundum dálítið magn af jafnaðarstefnu, sem hefur raunar fylgt Sjálfstæðisflokknum frá ómunatíð.

MARGIR SEGJA, að landsfundir Sjálfstæðisflokksins séu hápunktar lífs þeirra, mesta upplifun þeirra og skemmtun. Enginn flokkur getur státað af þvílíkum samkomum, þar sem menn koma út úr helginni forkláraðir í framan með hjartað fullt af hugsjónum.

SAMFARA UPPREISNUM hér og þar í nefndum og ræðustólum ríkir fortakslaus dýrkun á liðnum og nýjum leiðtogum. Þetta er fyrst og fremst leiðtogaflokkur, sem ræður sér leiðtoga til að hugsa fyrir flokkinn og afla honum fylgis. Því fylgir auðvitað taumlaus dýrkun.

NÚ ER DAVÍÐ farinn og Geir tekinn við með aðstoð Þorgerðar. Smám saman munu samgönguleiðir í forustunni breytast, því að samkvæmt ritúalinu ræður Geir einn. Sumir millistjórar munu smám saman hverfa í skuggann og aðrir rísa upp. Það er ekki lengur nóg til framgangs að hringsnúast kringum Davíð.

FORMANNASKIPTI í Sjálfstæðisflokknum jafngilda nýrri stefnuskrá í öðrum stjórnmálaflokkum. Nýjum manni fylgja nýir tímar, því að hver formaður í foringjaflokki neyðist til að vera einræðisherra. Eins og Mussolini eða Berlusconi.

DV